## L’IVAM celebra el Dia del Llibre amb una acció de ‘bookcrossing’ i la presentació d’edicions especials d’art de les avantguardes

*** El museu participa, juntament amb les biblioteques de quatre centres d’art contemporani, en la segona edició de ‘Llibres viatgers’**

L’Institut València d’Art Modern (IVAM) participa en una acció de *bookcrossing* juntament amb un total de 42 museus i centres d’art contemporani espanyols amb motiu del Dia del Llibre. A més, el 23 d’abril, a les 17:30 hores, el museu presenta quatre publicacions de les primeres avantguardes dels artistes Sonia Delaunay, Lajos Kassák, Kazimir Malévich i László Moholy-Nagy, pertanyents a la col·lecció de l’IVAM.

Amb l’activitat de *bookcrossing*, que consistix a alliberar un llibre en un lloc públic a l’espera que un nou lector el trobe, la biblioteca de l’IVAM alliberarà volums de diferents disciplines, identificats amb el símbol internacional d’esta iniciativa, i amb les instruccions necessàries per a facilitar al lector la seua participació en la campanya.

Així mateix, la Biblioteca i Centre de documentació de l’IVAM participa juntament amb les biblioteques de quatre centres d’art contemporani (MUSAC de Lleó, CAAM de Las Palmas de Gran Canaria, MNCARS de Madrid i Museu de Helga de Alvear de Càceres) en la segona edició de ‘Llibres Viatgers’. La iniciativa consistirà a enviar una de les publicacions de l’IVAM a la resta de centres participants i rebre catàlegs de les seues biblioteques.

**Presentació d’edicions d’artistes**

Dins del programa especial organitzat amb motiu del Dia del Llibre, l’IVAM oferix el pròxim 23 d’abril una activitat titulada ‘Avantguardes a l’abast. Edicions d’artistes en la col·lecció de l’IVAM: Delaunay, Kassak, Malévich i Moholy Nagy’. La conservadora de l’IVAM, Teresa Millet, donarà a conéixer estes edicions, fonamentals per a la comprensió de l’art modern i contemporani, al mateix temps que el restaurador Isidre Sabater explicarà la conservació preventiva i els protocols utilitzats per a salvaguardar estos fons.

L’activitat també compta amb la participació de la cap de la Biblioteca de l’IVAM, Eloísa García, que compartirà la importància de les edicions d’artistes dins de la col·lecció bibliogràfica i documental del centre, que disposa de més de 57.000 títols que inclouen llibres, revistes, material audiovisual i arxius d’artistes.

Fecha: 22/04/2025